(૭) દ્રુપદ બંધાઈને આવ્યો. ક્ષત્રિયવટ તેનામાં હોય તો જ તે દ્રોણને આમ સંભળાવી શકે ને ? “દ્રોણ ! હું હાર્યો નથી, તમારું બ્રહ્મતેજ હાર્યું છે ! તમે કાંપિલ્યનગરી છોડી હસ્તિનાપુરની ગુલામી સ્વીકારી, વિદ્યા વેચી, ત્યારે જ મારો વિજય થઈ ચૂક્યો છે. ભલે તમે રાજ્યગુરુ થયા કૃપીને અને અશ્વત્થામાને સાહ્યબી નળી, દૂધનાં ગોરસાં મળ્યાં, પણ તમારું આખું બ્રહ્મજીવન ખર્ચાઈ ગયું તેનું શું ? શુદ્ધ બ્રાહ્મણ પાસે સંસારનું સામ્રાજ્ય પણ ન ટકી શકે તે તમે ન સમજી શક્યા. જુઓ તો ખરા, તમારું પતન ક્યાં આવીને ઊભું રહ્યું ?”